google/wiki40b huggingface dataset:
Fjeldets Bataljon

Fjeldets Bataljon er et bergensk buekorps (guttekorps) stiftet 22. mai 1857.
Buekorpset er et søndagskorps, noe som betyr at det var et buekorps for allmuen og hadde eksersis på søndager. Nå har Fjeldets Bataljon eksersis onsdager og søndager i sesongen. 
Bataljonen ble stiftet av Georg Gjertsen og Bendix Rasmussen. De holder til på Pitterhaugen som ligger i skråningen mellom Skansen og Fløibanens nedre stasjon og har lokale i Krybbesmuget like ved. Alliansepartnere  de siste årene har vært Skutevikens Buekorps og Wesselengens Bataljon. Korpsets farger er rødt, hvitt og grønt.
Vågan

Natur og geografi

Vågan kommune har bare et ørlite, gammelt (arkeisk) grunnfjell langt sørvest på Austvågøya ved tettstedet Hopen. Det består av gabbro, dioritt og anortositt. Kommunen består ellers av om lag 70 prosent paleo-proterozoisk grunnfjell fra 1 870 – 1 790 millioner år før vår tid. Dypbergartene størknet ofte raskt, i løpet av de 10 millioner årene fram til 1 790 millioner år siden, og er omtrent like gamle som bergartene i Vest-Troms. Massene stammer fra mantelen, og magmaen strømmet oppover og blandet seg delvis med arkeisk grunnfjell, og størknet allerede ganske dypt nede i jordskorpa. De vanligste bergartene i denne strukturen er mangeritt og charnoctitt, for eksempel nord for Raftsundet. 
Mellom grunnfjellsstrukturene finner vi på lavslettene rundt Kabelvåg og langs hele vestsiden av Austnesfjorden betydelige innslag av paleo-proterozoisk glimmergneis som er 1 870 – 1 770 millioner år gammel, men kanskje inntil 2 100 millioner år. Disse strukturene består også av grafittskifer og marmor, med innslag av jern, kvarts og mørk brungul feltspat. 
Helt i sør på halvøya ut mot Henningsvær finner vi Hopen-intrusjonen utenfor stedet Hopen. Det er et 1 863 millioner år gammel formasjon av granitt og mangeritt. 
I havet utenfor Lofoten og Vesterålen er derimot grunnfjellet på havbunnen dekket av yngre sedimenter.

Næringsliv

Fiske er viktigste næringsvei. Vågan er Nord-Norges nest største fiskerikommune og Nord-Norges største oppdrettskommune. 
Verkstedindustrien i Vågan er blant den største i Nord-Norge og øvrig fiskeriservice knyttet til den er betydelig. Det maritime klusteret i Vågan er et av de største i Nord-Norge og betydelig også i nasjonal målestokk. Skarvik AS i Svolvær er den største bedriften og vant blant annet Våganavisas kåring som årets Vågan-bedrift i 2010. Skarvik har Nord-Norges største tørrdokk som ble ferdigstilt i 2010 og var landets første reperasjonsverft som fikk ISO 9001 sertifisering i 2008. Som resultat av investeringen i tørrdokk, har Skarvik vunnet kontrakten for vedlikehold av Kystvaktens Nordkapp-klasse fartøy. Andre betydelige bedrifter innen maritim næring i Vågan er AS Lofoten Sveiseindustri (Svolvær), Marhaug (Svolvær), Nogva Svolvær AS (Svolvær), Kabelvåg Mek Verksted AS (Kabelvåg), Hovde Maritim AS (Henningsvær). 
Andre viktige næringsveier er reiseliv, handel og offentlig og privat tjenesteyting.

Kommunikasjoner

Daglig flyforbindelse med de andre kortbaneflyplassene i området og stamrutenettet i Bodø  Svolvær anløpes daglig av Hurtigruten. Det er hurtigbåtforbindelse til Stokmarknes og Bodø, tidligere også til Narvik. Fergeforbindelse til Skutvik/E6. Mot Vesterålen er det fergesamband mellom Fiskebøl og Melbu. Gode bussforbindelser til og fra Svolvær. Bilferger til Skrova, Brettesnes og Digermulen.
Cheimas

Utseende

En middelsstor sommerfugl (vingespenn ca. 50 millimeter). Oversiden er svart bortsett fra en stor, hvit flekk på hver bakvinge. Undersiden er gulbrun, bakvingen med noen tverrlinjer og en rad av små, hvite flekker i den ytre bakre delen.

Levevis

Larvene utvikler seg trolig på bambus i slekten Chusquea, i likhet med de fleste andre Pronophilina.

Utbredelse

Bare kjent fra fjellområdene i det vestlige Venezuela.
Narimanov

Narimanov (russisk: Нариманов) er en by i Astrakhan oblast i Russland. Byen ligger på vestbredden av elva Volga, rundt 48 km nordvest for Astrakhan. Innbyggertall: 11 202 (folketelling 2002), 11 084 (folketelling 1989), 3400 (1979).
Opprinnelig lå landsbyen (selo) Nizjnevolskoje («Under Volga») på stedet. I 1967 ble stedet omgjort til en bymessig bosetning (arbeiderbosetning) og fikk navnet Nizjnevolsk. I 1984 fikk stedet bystatus med nytt navn Narimov, etter den azeriske sovjetrevolusjonære Keriman Narimanov.
Ved byen ligger skipsverftet Lotus, hvor det foruten bygging og reparasjon av skip også bygges blokkmoduler til store konstruksjoner til flytende oljeplattformer.
International Coffee Organization

International Coffee Organization var et samarbeid mellom kaffeprodusenter og kaffeksportører, som delte ut kvoter til hverandre for å balansere kaffeproduksjonen mellom landene. Organisasjonen brøt sammen i 1989.
Dacarbazin

Medisinsk bruk

Fra midten av 2006 ble dacarbazin ofte brukt som monoterapi i behandlingen av metastatisk malignt melanom, og som en del av ABVD kjemoterapeutisk behandling for å behandle Hodgkins lymfom, og i MAID behandling for sakrom. Dacarbazin viste seg å være like effektiv som procarbazin var i den tyske undersøkelsen av pediatrisk Hodgkins lymfom, uten teratogeniske effekter.

Bivirkninger

Som mange kjemoterapeutiske medikamenter kan dacarbazin ha mange alvorlige bivirkninger, siden det påvirker normal cellevekst og kreftcellevekst.  Blant de mest alvorlige bivirkninger er fødselsskader hos barn som er unnfanget eller født under behandling, sterilitet (mulig permanent) eller immunsuppresjon (redusert evne til å bekjempe infeksjoner eller sykdommer). Dacarbazin fremkaller brekninger og oppkast, og de fleste pasienter vil bli premedisinert med kvalmestillende medikamenter som palonosetron eller aprepitant. Andre betydelige bivirkninger er hodepine, tretthet (fatigue) og tidvis diaré.

Virkningsmekanisme

Dacarbazin fungerer ved å metylere guanin på O-6 og N-7 posisjoner. Guanin er en av de fire nukleotidene som utgjør DNA. De alkylerte DNA-trådene henger sammen, slik at celledeling ikke blir mulig. Dette påvirker flere kreftceller enn friske celler, siden kreftceller deler seg raskere. Men dessverre vil også noen friske celler bli skadet.

Historie

Dacarbazin ble utviklet av Y. Fulmer Shealy, Phd ved Southern Research Institute i Birmingham, Alabama. Forskningen ble finansiert av en amerikansk føderal bevilgning. Dacarbazin har fått FDA-godkjenning i mai 1975 som DTIC-Dome. Legemidlet ble opprinnelig markedsført av Bayer.

Leverandører

Bayer fortsetter å levere DTIC-Dome. Det er også tilgjengelig generiske versjoner av dacarbazin fra APP, Bedford, Mayne Pharma og Teva.
Kumiss

Kumiss (også:  kumys fra  russisk кумыс, tyrkisk kımız tatarisk kymyz, kasakhisk қымыз) er naturlig gjæret hoppemelk, dvs en slags vin laget av melk.
I det mongolske kjøkken kalles samme drikk airag (eller airak), og regnes som landets nasjonaldrikk. Det er også den tradisjonelle velkomstdrikken gjester får servert straks de kommer til jurten.
Kumiss/airag er melkehvit og smaker syrlig og kjølig forfriskende, med en mandelaktig og iblant osteaktig ettersmak som personer fra vestlige kulturer kan trenge noe tid på å venne seg til. Drikken er lett alkoholholdig (1,2 til 2 % alkohol) og er en tradisjonell rett i asiatiske steppekulturer. Den blir regnet som gunstig for bekjempelse av tuberkulose, jernmangelanemi, anemi og annet. I Europa lages lignende produkter fra esel-, geite- og kumelk. Brennevinet araka destilleres av kumiss. På grunn av det høye vitamin- og mineralinnholdet tjener kumiss til en viss grad som erstatning for frukt og grønnsaker. Ved regelmessig konsum virker drikken lett lakserende.
Kefiren som kommer fra det nordlige Kaukasus lages av kumelk som gjæres ved hjelp av melkesyrebakterien Dispora caucasica. I stedet for kumissens flytende utgangspunkt tilsetter man her kefirkorn av kokt melk, og får av det en lett alkoholholdig drikk (0,2 til 0,8 % alkohol). Fordi kumelk inneholder mindre sukker enn hoppemelk blir drikken svakere enn kumiss.
Oxi

Bruksmønstre

Stoffet blir røykt som crack. I noen tilfeller rulles det med sigaretter eller tobakk/marihuana, eller pulver og trekkes inn gjennom nesen.

Utbredelse

Stoffet er blitt populært fordi det gir dobbelt så sterk stimulas som kokain. Stoffet er billigere enn crack, blir markedsført på et gjennomsnitt på $ 2,00.

Reaksjoner

Effektene er svært sterke på grunn av kjemiske komponenter. Det forårsaker oppkast, diaré, innsettende, tidlige lesjoner i sentralnervesystemet og degenerering av leverfunksjonen.
Skollerudelva

Skollerudelva er ei lita elv som dannes av flere bekker på vestsiden i Ytre Ådal. Elva får tilsig fra blant annet fra Øvre- og Nedre Damtjern. Den renner ut i Ådalselva (Begnavassdraget) et par hundre meter sørøst av Aslebråten, like sør for Hval bru ved Hallingby.
Globencya

Utseende

Middelsstore, kraftige, brunsvarte oldenborrer. Oversiden er tett kledt med små, lyse skjell.

Utbredelse

Slekten er endemisk for Madagaskar.
Elisabeth av Bayern (belgisk dronning)

Bakgrunn

Hun ble født som hertuginne av Bayern og prinsesse av Wittelsbach, og var datter av hertug Karl Theodor av Bayern og prinsesse Maria Josepha av Portugal. Hun var niesen til sin navnesøster, keiserinne Elisabeth av Østerrike.

Dronning

Elisabeth var som kong Alberts gemalinne dronning av Belgia 1909–1934. 
Elisabeth spilte en mer offentlig rolle som dronning enn sine to forgjengere. Under første verdenskrig, da Belgia var okkupert av tyskerne, ble hun meget populær på grunn av sitt engasjement for sårede og flyktninger. Elisabeth gjorde seg også kjent som en stor musikkelsker og var en ofte sett gjest på forskjellige musikkfestivaler rundt om i Europa.  
Elisabeth var generelt interessert i vitenskap og kunst. Hun etterlot seg adskillige fotoalbumer fra første verdenskrig og sine mange reiser. Hun var også interessert i egyptologi, og var tilstede ved åpningen av Tutankhamons grav i 1922.  Hennes interesse for fiolin og musikk generelt, fikk henne til i 1937 å danne Concours International Eugene Ysaye (fra 1951 Concours Musical International Reine Elisabeth) 
På sine eldre dager provoserte hun amerikanerne ved å besøke kommunistlandene Russland, Kina og Polen, hvilket, sammen med hennes egenrådighet, ga henne kallenavnet «den røde dronningen». 
Dronning Elisabeth døde i 1965 i en alder av 89 år. Hun ble begravet i den kongelige krypt i Vår Frue kirke i Laeken.
Xyloryctes teuthras

Utseende

En middelsstor (15-34 millimeter), kraftig, blankt brun til svart hornbille. Kroppsformen er ganske bred. Hannen har et nokså rett, tynt horn på hodet, pronotum har ikke noe horn men et bredt framspring i midten. Hunnen mangler hornet og pronotum er rundet. Undersiden er kledt med stive, rødoransje hår.
Dekkvingene er blanke med markerte men spredte punktrader.

Levevis

Larvene lever i jorda der de spiser av røttene på ulike trær. Den lever i fuktig skog 1200-2200 meter over havet.

Utbredelse

Arten er utbredt i Mexico, Guatemala, Honduras og Costa Rica.
The Complete '68 Comeback Special

The Complete '68 Comeback Special er en samleboks med Elvis Presley, utgitt i 2008.
Aziz Ansari

Karriere

Ansari fikk sin første rolle i en stor produksjon i 2008, da han spilte en liten rolle i The Rocker, som også har Rainn Wilson, Christina Applegate og Emma Stone på rollelisten. Deretter kom et gjennombrudd i TV-serien Parks and Recreation i 2009, der han spiller en av hovedrollene.
Han spilte også biroller i komediene Observe and Report (2009), I Love You, Man (2009), Funny People (2009), Get Him to the Greek (2010) og What's Your Number (2011). Sin første hovedrolle i en film fikk han i actionkomedien 30:Minutes or Less (2011) med Jesse Eisenberg.
William Crawford Gorgas kullkraftverk

William Crawford Gorgas kullkraftverk er et kullkraftverk nær byen Parish ved Black Warrior-elva i Walker County i delstaten Alabama i USA. Det har en installert produksjonskapasitet på 1417 MW, fordelt på fem turbiner. Dette er et delstatens fjerde største kraftverk målt etter effekt. Brenselkilden er høyverdig kull. Operatør er energiselskapet Alabama Power, et heleid datterselskap av Southern Company. 
Totale CO₂-uslipp i 2007 var 8,2580 millioner tonn.
Cyanat

Cyanationet er et anion med den kjemiske formelen [OCN]⁻ eller [NCO]⁻. I vannløsninger er det en base og danner isocyanisk syre, HNCO. Organiske forbindelser med den funksjonelle gruppen ~N=C=O kalles isocyanater.
Incertae sedis

Incertae sedis (forkortet inc. sed, latin, genitiv av incerta sedes, «usikker posisjon») er en betegnelse som brukes i biologisk systematikk, når en vet at en art eller gruppe er gyldig, men er usikker på hvordan den er beslektet med andre grupper.
Soga om Viglund og Kjellrid

Soga om Viglund og Kjellrid (norrønt Víglundar saga) er en islendingesaga, trolig fra 1300-tallet. Historien foregår nær Snæfellsnes i landnåmstiden på 900-tallet. Sagaen har blitt beskrevet som «en romantisk kærlighedsfortælling uden forbindelse med gammel tradition» og med lån av tema og motiv fra riddersagaer og fornaldarsagaer.
Teksten er, i motsetning til de fleste andre islendingesagaene, ren fiksjon: «der benyttes enkelte personnavne fra Landnåmabok og andre sagaer, men disse personers børn og andre optrædende, deriblant hovedpersonene, er frit opfundet.». Hovedmotivet er hentet fra Fridtjofs saga: Hovedpersonene Viglund og Kjellrid (Kettilrid) har kjent hverandre siden barndommen, og er ment å skulle bli et par. Uvennskap mellom deres familier gjør at Kettilrid forloves med en annen mann. Dette fører til ytterligere uvennskap og drap, før de elskende får hverandre. Kjellrids far Holmkjell er kjent fra Landnåmabok, og skal ha bodd på gården Foss.
Historien har noen lån fra Sagaen om Bård Snæfellsås, og må derfor være yngre enn den. Den er kjent fra to middelalderpergamenter, AM 551a fra 1400-tallet og AM 510 fra 1500-tallet. Noen variasjoner i senere papirhåndskrifter tyder på at et tredje pergament kan ha eksistert.
Sagaen er oversatt til norsk i 1874 av Matias Skard som Saga um Viglund og Kjellrid og til nynorsk av Børge Nordbø som Soga om Viglund og Kjellrid i 2014.
Monochamus galloprovincialis

Utseende

En ganske stor (17-26 mm), slank, svart trebukk med lange antenner og bein. Den ligner de andre Monochamus-artene men kan kjennes på at pronotum har gule sidestriper av hårlignende skjell. Antennene er nesten dobbelt så lange som kroppen hos hannen, en og en halv gang så lange som kroppen hos hunnen. Hodet er litt avrundet. Pronotum er rektangulært med en stor, trekantet pigg midt på hver side. Det har gule sidekanter. Scutellum er tett kledt med gule hår. Dekkvingene er temmelig lange og smale med markerte, rettvinklede skuldre. De har en rynkete skulptur og er litt blanke. Hos hannen er de nesten helt svarte, hos hunnen har de et litt diffust, grpgult tverrbånd litt bak midten. Beina er lange og kraftige.

Levevis

Larvene utvikler seg i nylig død furu. Arten foretrekker varme, tørre, helst sandete områder ved kysten. Hunnen gnager en oval trakt i barken på et passende tre og legger et egg i denne, helst i en litt grov grein. Larven lever først under barken, men gnager seg etter hvert inn i veden. Gnagespon blir skubbet ut gjennom utgangshullet og danner etter hvert en haug under dette. Larven lever av sevjelaget (kambium). De voksne billene er aktive i juli-august og spiser gjerne bark og bar fra furuer. De flyr gjerne i solskinn. Arten kan lage ganske kraftige, gnissende lyder.

Utbredelse

Arten er utbredt (naturlig eller som følge av spredning med trevirke) i det meste av Europa østover til det vestlige Russland, og i Nord-Afrika. I Norge er det bare to funn som med noen sannsynlighet tyder på bestander, fra Hvaler og Fredrikstad i Østfold. Arten er også funnet et par ganger i Nord-Norge men dette dreier seg trolig om import med trevirke.
Chamarajanagar (distrikt)

Demografi

Ved folketellingen i 2011 var det 1 020 962 innbyggere i distriktet, mot 965 462 i 2001. Den urbane befolkningen utgjør 17,17 % av befolkningen.
Barn i alderen 0 til 6 år utgjorde 9,29 % i 2011 mot 11,90 % i 2001. Antallet jenter i den alderen per tusen gutter er 942 i 2011 mot 964 i 2001.
Conrad Felixmüller

Liv og virke

Han begynte å studere musikk, men bega studiet til fordel for billedkunsten fra 1912, ved Dresdenakademiet, der han var ferdig til 1915 etter et mesterår under Carl Bantzer. Han ble selvstendig kunstner med utstillinger i både Galerie Sturm (Berlin), 1916 og Galerie Hans Goltz (München), 1917. Innkalt til krigstjeneste samme år, og endte opp i russisk krigsfangenskap.
Han var med på å stifte Dresden-secesjonen i 1919 og ble dens første president. Også med i Novembergruppen. Han besøkte ofte kunstsamleren Heinrich Kirchhoff i Wiesbaden, og laget familieportrettet «Familienbildnis Kirchhoff» i 1920 (nå i Museum Wiesbaden). Han vant den store prisen i Dresden Kunstforening i 1928, og stilte ut i et av Berlins mest kjente gallerier 1929.
I 1936 ble om lag 40 av verkene utstilt som entartete, og han ble fratatt medlemskap i Berlins kunstnerforbund. Etterhvert ble i alt 151 verker destruert. 61 er registrert som beslaglagt.
Etter 1949 underviste han ved Halle-universitetet til 1962.
Han etterlot seg en betydelig mengde skriftlige arbeider. Disse er tatt vare på i Germanisches Nationalmuseum i Nürnberg
Manishtushuobelisken

Manishtushuobelisken er en diorittisk firesidet stele. Stelen er formet som en obelisk; den smalner mot sin (skadede) topp i pyramidalform. Obelisken ble laget av Manishtushu, sønn av Sargon den store av Det akkadiske rike, som regjerte ca 2270-2255 f.Kr.
Som krigsbytte ble den ført til Susa av elamitterkongen Shutruk-Nakhunte i det 12. århundre f.Kr.
Kilamba

Nova Cidade de Kilamba (Kilambas nye by) er et boligbyggeprosjekt 30 kilometer fra Luanda, hovedstaden i Angola. Den er under bygging av firmaet China International Trust and Investment Corporation, og den refereres ofte til som en spøkelsesby.
Det er myndighetene i Angola som har prioritert dette prosjektet - ikke det kinesiske firmaet.
Amperemeter

Likestrøm

Et galvanometer er i prinsipp en strømmåler, siden det er strømmen som setter opp magnetfeltet som gir kraften til viserbevegelsen. Slik kan strøm måles uten ytterligere komponenter.

Shuntmotstand

Direkte måling er dog praktisk bare for relativt svake strømmer. For større strømmer (grenseland ligger subjektivt ved 0,1 til 1 A) er det ikke fornuftig å sende strømmen gjennom instrumentet. Grunner er at det er flere kontaktoverganger som danner små motstander som gir varmetap, og at det ligger potensiell brannfare ved dårlige kontakter; en vil ikke risikeret å ødelegge et dyrt instrument.
Det er derfor vanlig å sette en lavohmig målemotstand i strømveien i stedet for instrumentet selv. Motstanden kalles en shunt eller shuntmotstand og er i praksis en strøm-til-spennings-omvandler ved at U = I•R. Spenningen som oppstår over motstanden føres til et voltmeter for spenningsmåling og påfølgende omskalering til en strømverdi. Forskjellige utførelser av voltmetre er anført under voltmeter. Ofte er shuntmotstanden innebygget i amperemetret, eller der er flere for forskjellige måleområder.
For å forstyrre kretsen som skal måles minst mulig brukes så lavohmige shuntmotstander som mulig, analog til at voltmetre bør ha en så stor indre motstand som mulig.

Vekselstrøm

Det som er anført under voltmeter for vekselspenning gjelder også for vekselstrøm.

Shunt med null motstand

For små strømmer kan en lage en elektronisk kobling som ved hjelp av tilbakekopling presenterer en null Ohms shuntmotstand for måleobjektet. Slik forstyrres det ikke. Spenningen som måles kommer ut av av kretsen og oppstår selvfølgelig ikke over den ideelle shunten. Omregningsfaktoren målt i V per A er kjent. Enkle slike kretser forlanger at den ene shuntsiden ligger til jord. I komplisertere koblinger kan shuntmotstanden 'flyte', som er fagsjargong for å kunne ligge på et hvilketsomhelst spenningsnivå.

Tangamperemeter

Elektrisk strøm gjennom en leder setter opp et magnetfelt rundt lederen. Dette blir utnyttet i et såkalt tangamperemeter som kan måle et slikt magnetfelt, både for veksel- og likestrøm. Det blir lagt en ferrittkjerne rundt lederen som en vil finne strømmen i. For å få dette til rent fysisk er kjernen delt i to halvdeler som føyes sammen ved måling, derav navnedelen 'tang'. Rundt kjernen befinner det seg viklinger og/eller andre mekanismer tilpasset avlesningsdelen av amperemetret.
Tangamperemetret har sine begrensninger: Lederen må være enkel (altså ikke inneholde returledningen) og den må være fysisk tilgjengelig. Svake stømmer kan ikke måles slik.

Oscilloskop

For visualisering av hurtig endrende strømmer brukes for det aller meste en shuntmotstand foran et spenningsmålende oscilloskop. Oscilloskop med flytende (altså ikke jordbundne) innganger øker innsatsfeltet for instrumentet, men de er noe dyrere.
Engelskspråklig forkortes betegnelsen ofte til ammeter.
Serie A 1964–1965

Serie A  er den italienske toppdivisjonen i fotball. Den ble opprettet i 1898. Det italienske fotballforbundet står for organiseringen av ligaen.
Aur prestegård

Aur prestegård ligger ved Aurskog kirke i Aurskog-Høland kommune i Akershus. Prestegården består i dag av prestebolig, forpakterbolig, låve, bu og grisehus, og forvaltes av Stiftelsen Aur Prestegård. De nåværende bygningene er bygget fra 1700-tallet og framover, men kirken og prestegården har sin historie tilbake til middelalderen. Tre av husene er fredet av Riksantikvaren.
Sæbø (Møre og Romsdal)

Reiseliv

Det ligger to campingplasser og hotell i Sæbø. Sæbø ligger i hjertet av Sunnmørsalpene og egner seg som en base for fjellturer, naturopplevelser og fjordturer. Fra fergekaia går det ferge over Hjørundfjorden til Lekneset ved Norangsfjorden.
Storbørja

Storbørja er en fjordarm av Velfjorden i Brønnøy kommune i Nordland. Fjorden har innløp mellom Trolldalen i nord og Endbøren i sør og strekker seg 7 kilometer østover til Børiøyra i bunnen av fjorden.
Det ligger flere gårder innerst i fjorden. Børiøyra på sørsiden der også Lomsdalselva renner ut i Storbørja. Ingen av gårdene har veisamband.
Navnet -børja kommer trolig av «*Børja» av borg, 'terrasse', som opprinnelig kan ha vært et navn på en av elvene som renner ut ved gården innerst i Storbørja.
Karen Mantler

Biografi

Hennes musikalske debut besto av å bidra med vokal på Carla Bley albumet Escalator Over the Hill (1971) og Tropic Appetites (1972). Hun fortsatte med å utføre og opptak på klokkespill, orgel og kromatisk munnspill i mange av Carla Bley er ensembler og prosjekter fra 1977 til i dag.
Hun er utdannet ved Berklee College of Music i Boston med et stipend fra 1985-87. Hun flyttet så tilbake til New York i 1987 hvor hun etablerte sitt eget band og spilte inn sine to første album for XtraWATT plateselskap (distribueres av ECM Records), My Cat Arnold (1989) og Get The Flu (1990). Bandet turnerte Europa flere ganger, og dukket også opp på scener i New York, på Dave Sanborn er NBC Night Music, tv-show, og i Montreal International Jazz Festival (1991). Hun har spilt inn to album av musikken hennes, Farvel (XtraWATT, 1996) og Pet-Prosjektet (Virgin Classics, 2000).
I 2003 hun samarbeidet med Robert Wyatt på hans album Cuckooland, der hun bidro med å spille keyboard, sang og tre av sine egne komposisjoner.
Hun har sunget og spilt inn med et bredt utvalg av musikere som Steve Swallow, Motohiko Hino, Michael Mantler, Terry Adams, Robbie Dupree, Artie Traum, Peter Blegvad, John Grakse, Chris Cutler, Dagmar Krause, Annie Whitehead, Anton fiera d's band Golden Palominos og Tony Scherr. Hun har også vært omtalt i en rekke Hal Willner produksjoner.
Mantler fortsetter å jobbe tett sammen med Carla Bley som sin kunstneriske leder og personlig assistent. Så vel som å skape WATTxtraWATT nettstedet, har hun vært designer for hvert WATT og XtraWATT CD-cover og følgehefte siden 2003. 
På samme tid har hun jobbet med sin trio med bassist Kato Hideki og multi-instrumentalist Doug Wieselman. Hennes femte album som leder Business Is Bad, ble utgitt i juni 2014 (XtraWATT/14).